**A Halászy Károly Általános Iskola beszámolója a 2011/12-es tanévről és a 2012/13-as tanév indításáról**

****

**Készítette: Kovácsné Kovácsi Beáta**

**Ócsa, 2012. szeptember igazgató**

**A 2012/13-as tanév minden szempontból fontos a magyar oktatásügy tekintetében. Nagyon fontos törvényi változások léptek életbe azzal, hogy 2012. szeptember 1-én a 2011. évi CXC. számú köznevelési törvény egyes paragrafusait is alkalmazni kell az 1993. évi közoktatási törvény mellett. Nagy figyelmet igényel minden közoktatásban dolgozó pedagógus, de leginkább az iskolaigazgatók számára a kettős szabályozás folyamatos követése.**

1. **Beszámoló a 2011/12-es tanév zárásáról**

**A Halászy Károly Általános Iskola a tanévet az októberi statisztika alapján 626 diákkal kezdte.**

27 **tanulócsoportban** dolgoztunk: 12 alsós osztály és 1 iskolaotthonos osztály, illetve 13 felső tagozatos osztály keretében tanultak diákjaink. SNI-s gyermekek integráltan is tanultak a különböző osztályokban, de ezen felül két csoportban szegregált SNI oktatás folyt. A délutáni oktatás 11 napközis csoportban és egy iskolaotthonosban folyt. A napközis foglalkozásokon részvevők száma 269 fő volt.

**Kollektívánk** 53 fő pedagógus és 6 fő oktatást segítő munkatársból áll. Az év folyamán egy kollegina gyermekáldásban részesült, így jelenleg is GYÁS-t vesz igénybe. A tanév elején három új kolléga érkezett GYES-en lévők helyére. Egy pedig az évkezdéskor távozó kolléga helyére érkezett. Ő év közben távozott is, s ekkor érkezett legújabb napközis kollégánk. Biológia szakos kolléganőnk február hónapban a városi könyvtár vezetőjeként folytatta tevékenységét, ezért egy kolléga felvétele vált szükségessé, ami március hónapban meg is történt.

Ez évben is, mint minden évben **hatodik osztályos** diákjaink nagy százaléka - 16 fő - felvételt nyert a helyi Bólyai János Gimnáziumba. Ennek következményeként a négy osztály összevonásra került. **Nyolcadikos tanulóink** 99 százalékban felvételt nyertek különböző középiskolákba.

Gimnáziumban továbbtanulók száma: 17 fő

Szakközépiskolában továbbtanulók száma: 26 fő

Szakiskolában továbbtanulók száma: 19 fő

Április hónapban a leendő **első osztályosok** beíratása rendben megtörtént. A következő tanévre 73 első osztályos iratkozott be intézményünkbe.

A **TÁMOP-3.1.5-ös** azonosítószámú pályázat finanszírozásában két pedagógusunk ebben a tanévben fejezte be tanulmányait a Pázmány Péter Katolikus Tudományegyetem minőségirányítási és szakértői továbbképzésén. Diplomájukat július hónapban vehették át.

Iskolánk ebben a tanévben is rengeteg programot szervezett gyermekeinknek, pedagógusainknak és szülőknek egyaránt. Ezek közül néhány sikeres rendezvény:

1. Kézmosás Világnapjának megszervezése
2. KMOP-2010-3.3.4/A pályázatban megvalósuló tájbejárás-sorozat hatodikos diákjainkkal
3. Dr. Csernus Imre előadása a hetedikes, nyolcadikos diákoknak
4. Városi sportnap
5. Szülők Iskolája
6. Tamburello bevezetése alsó tagozaton
7. Iskolanyitogató programok
8. Polgármester Úr fogadása a felső tagozatos osztályfőnöki órákon
9. Szülők-nevelők Bálja
10. Halászy-napok ( 3 napos program )
11. Családi sportnap
12. Ki Mit Tud?

**Idei tanév szakmai munkájának legfontosabb célkitűzései a következők voltak:**

1. A szülőkkel való személyes kapcsolat erősítése, ápolása

2.Tanuláshoz való optimista hozzáállás kialakítása, erősítése

3. Neveltségi szint emelése

4. Közösségi szellem erősítése

5. Egységes értékelés megteremtése

6. Esztétikus iskolai környezet kialakítása

7. Iskolai fegyelem erősítése

8. Halászy-emléknap újraélesztése

9. Napközis programok gazdagítása

10. Magasabb szintű tanulmányi munka erősítése

A célkitűzéseket maximálisan szem előtt tartva végeztük oktató-nevelő munkánkat. A Házirend szigorú betartatása, a szülőkkel való folyamatos kapcsolat és előadások által értünk el jó eredményeket a neveltségi szint emelésében. A tanuláshoz való optimista hozzáállás megteremtése különösen is nagy feladat, korunkban. Az értékek eltolódása és a média hatása által a gyermekek számára a tanulás, a tudás, kevésbé számít fontosnak. Az érdeklődés felkeltése állít elénk nagy kihívást, melyet folyamatosan fent kell tartani.

A 2011/2012-es tanévben **194 fő hátrányos helyzetű**, **illetve 51 fő veszélyeztetett** tanuló és **101 fő halmozottan hátrányos** helyzetű tanuló járt iskolánkba.

Az idei tanév során a nemzeti és vallási ünnepeket rendben megünnepeltük intézményi szinten is. Színvonalas műsorokkal készültek gyermekeink pedagógus segítséggel a méltó megemlékezésekre.

Ballagó diákjaink 2012. június 16-án búcsúztak intézményünktől. A tanévet 2012. június 21-én zártuk. Délelőtt tanévzáró értekezletre, délután pedig tanévzáró ünnepélyre került sor.

Ezzel a 2011/2012-es tanévet bezártuk.

1. **A 2012/13-as tanév indításáról**

A 2012/13-as tanév statisztikai adatai a következők:

Tanulói létszám: **603 fő**

**Tanulócsoport: 28**, ebből 1 iskolaotthonos osztály. Nappali tagozaton 26 tanulócsoport és 2 összevont SNI-s csoport tanul. Iskolánkban 10 napközis csoport is működik, amit 263 tanuló vesz igénybe.

Osztályok alakulása az egyes évfolyamokon:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Évfolyam | 1. | 2. | 3. | 4. | 5. | 6. | 7. | 8. | SNI |
| osztályok száma | 3 | 3 | 3 | 4 | 3 | 4 | 3 | 3 | 2 |

Intézményünk 30 SNI-s gyermeket foglalkoztat, melyből 15 fő szegregált osztályokban tanul, további 15 fő az általános iskolai osztályokban integráltan.

Az sajátos nevelési igényű tanulók megoszlása a következőképpen alakul:

1. Érzékszervi
2. Enyhe értelmi fogyatékos
3. Értelmileg akadályozott
4. Beszédfogyatékos

Iskolánkban 4 nem magyar állampolgárságú diák tanul, akik közül 3 fő kettős állampolgárságú.

Gyógytestnevelésben részesül 45 diák, melyet a Gyáli Nevelési Tanácsadó utazó pedagógusa tart. Ezen felül 2 diák fel van mentve a testnevelés tantárgyból.

Iskolában étkezők száma: 423 fő, ebből térítés nélkül étkezők 181 fő, kedvezményesen étkezők száma 242 fő.

Pedagógus létszám:

* 56 fő teljes munkaidős
* 3 fő részmunkaidős
* 1 óraadó
* ebből 1 fő prémiumévek programban vesz részt, továbbá 7 fő GYES/GYED –ét tölti
* technikai dolgozóink: 3 fő az oktatást, nevelést közvetlenül segítő, 1 fő oktatástechnikus, 1 fő portás, 1 fő iskolatitkár, 1 fő gazdasági ügyintéző

Tavalyi évben távozottak helyére érkezett új kollégáink:

* Batkiné Szalontai Gyöngyvér – matematika, számítástechnika
* Magócsi László – biológia
* Utry Dániel Tivadar - ének
* Pápai Dorottya - angol
* Baloghné Adamik Gabriella – angol
* Csendes Péter – számítástechnika (óraadó)

Gyermekjóléti adatok:

|  |  |  |  |
| --- | --- | --- | --- |
| Évfolyamok | HH | HHH | Veszélyeztetett |
| 1. | 25 | 8 | 3 |
| 2. | 27 | 9 | 3 |
| 3. | 21 | 9 | 4 |
| 4. | 27 | 15 | 8 |
| 5. | 17 | 9 | 8 |
| 6. | 33 | 20 | 8 |
| 7. | 20 | 7 | 3 |
| 8. | 23 | 15 | 5 |
| SNI 1. | 5 | 2 | 3 |
| SNI 2. | 10 | 4 | 7 |

A HHH-s tanulók nagy száma miatt gyermekvédelmi felelősünk immár egész állásban látja el feladatát. A törvényi előírásoknak megfelelően 3 tanulónként heti 1 óra jár valamely pedagógusnak a feladat ellátása címén. A mi iskolánkban 98 tanuló esetén heti 33 óra járna erre a feladatra (pedagógusok kötelező órája: heti 22 óra). Így célszerűbbnek tűnt az eddigi fél állást egész állásra kiterjeszteni. Főleg, hogy Inczeffy Zsuzsa gyermekvédelmi felelősünk az osztályismétlő tanulóknak még heti 10 órában délutáni foglalkozást is tart.

Osztálytermeink száma: szaktanterem: 17 (1 gépekkel felszerelt nyelvi laborral)

osztályterem: 16 (1 fülhallgatókkal felszerelt nyelvi laborral,

interaktív táblával)

Tornatermeink száma: 2, de a csarnokhoz tartozó futófolyosót is maximálisan kihasználják gyermekeink.

Mivel 2012. szeptember 1-től hatályba lépett a mindennapos testneveléssel kapcsolatos rendelkezés, mely szerint 1. és 5. évfolyamon be kell vezetni a heti 5 mozgásos órát, iskolánkban a felajánlott sportfoglalkozások a következők:

* néptánc
* tömegsport
* labdajáték
* atlétika
* úszás
* akrobatika

Ezeken való részvétel kötelező, kivéve, ha sportköri igazolást hoznak gyermekeink, mellyel igazolni tudják, hogy heti 2 órában valamelyik sportkörben, tánciskolában foglalkozásokon vesznek részt.

Egy pedagógusunk az Oktatási Hivatal által szervezett továbbképzésen is részt fog venni október hónapban. (KIDS ATLETICS)

Idén az alsó tagozaton kívül már a felső tagozatos diákok közül is, aki igényli, részt vehet heti egyszeri alkalommal úszásoktatáson, melyet a pestszentimrei Kastélydombi Uszodában tartanak.

Délutáni foglalkozások keretében felkínált iskolai szakköreink:

* Alsó tagozat:
  + számítástechnika szakkör
  + tehetséggondozó szakkör
  + néptánc
  + tömegsport
  + énekkar
  + atlétika
* Felső tagozat:
  + történelem szakkör
  + környezetvédelmi szakkör (KIS ZÖLDEK)
  + tehetséggondozó matematika
  + atlétika
  + akrobatika
  + kézilabda
  + énekkar
  + felvételi előkészítő: magyar, matematika

2012. október 1-től Kellnerné Balogh Edina igazgatóhelyettes asszonyt közös megegyezéssel visszahelyeztem matematika tanári státuszába és helyére Nyirán András történelem szakos, közoktatás vezetői szakvizsgával rendelkező kollégámat neveztem ki. Ennek oka az volt, hogy Topáné Illés Ildikó matematika szakos kolléga szeptember végén jelentette be, hogy betegsége kiújulása miatt nem tudja a szerződésben vállaltakat teljesíteni és felmondja azt. Az ő óráit kapta meg Kellnerné Balogh Edina, aki megbízható és ócsai lakos lévén stabil munkaerő.

Intézményünk a társintézményekkel jó kapcsolatot ápol, a közoktatási feladatok elvégzésében szorosan együttműködik velük.

Az idei év esemény-naptárából egy példányt csatolok beszámolómhoz, melyben világosan követhető menedzsmentünk tervezete. (1. sz. melléklet)

Az előttünk levő 2 és fél hónapban még nagyon sok munka vár ránk, hiszen az alapdokumentumok vizsgálata és a törvényi előírásoknak való megfeleltetetése koncentrált és jól megfontolt team munkát igényel, s melyet az ütemtervnek megfelelően végzünk majd.

Az év elindítása megtörtént, kérjük Ócsa Város Önkormányzata képviselő-testületének együttműködését az év végéig tartó közös munkában.

Kérem beszámolóm elfogadását.

2012. október 11. ……………………………………………………………..

Kovácsné Kovácsi Beáta

igazgató