

ÓCSA VÁROS POLGÁRMESTERI HIVATALA

🖂 2364 Ócsa, Bajcsy-Zs. u. 2.  29/378-125/15, Fax: 29/378-067 E-mail: polghiv@ocsanet.hu

**MŰSZAKI IRODA**

|  |  |
| --- | --- |
| **Szám:** 346-……/2012.  **Előadó:** Szőlősi Zsolt | **Tárgy:** kátyúzás |

**ELŐTERJESZTÉS**

a 2012 őszén végzendő útburkolat javítási munkákról

*Tisztelt Képviselő-testület!*

*Tisztelt Pénzügyi-, Gazdasági- és Pályázatkoordináló Bizottság!*

Ócsa Város Önkormányzata 2012.04.23-án Megbízási Szerződést kötött az ENVIROAD-EU Kft.-vel, Ócsa város belterületén összesen 16,2 m2 területen a kátyúzási munkálatok végzésére. A vállalkozó a munkát 2012. május 7-én elvégezte. A munka minőségével kapcsolatban több pozitív visszajelzés is érkezett mind a lakosság, mind a Képviselő-testület néhány tagja részéről.

* *

*példa 2012 májusi munkára*

A 2012. júniusi beszámolómban jeleztem, hogy az év második felében újabb útjavítási munkákra lesz szükség – mintegy felkészülve az előttünk álló télre. Szeptember hónap végén felmértem az utak állapotát, az elvégzendő útjavítások mennyisége ezúttal legalább 90 db (~ 73 m2), mely legfőképp a legrégebben épült útjaink felgyorsult állagromlásának köszönhető (Széchenyi, Damjanich, Székesi utca). A sok helyen pókhálósra repedt utak már a nyári időszakban is erősen kátyúsodnak.

A kátyúzásra a csatolt árajánlatot kértem és kaptam ugyanattól a cégtől. A nagyobb javítandó felület *fajlagosan* kisebb költséget jelent. Kérdésemre a cég tájékoztatott, hogy ezt a technológiát csak ők alkalmazzák, tehát ha ismételten őket bízzuk meg, akkor véleményem szerint nem szükséges további ajánlatok bekérése (a költséghatékonyságon túl nem mellékes szempont a technológia környezetbarát mivolta, valamint az a körülmény, hogy alacsony külső hőmérsékleten is alkalmazható).

Költség szempontjából a javítások során dől el, hogy az adott úthiba már a kátyú, vagy még a hálós repedés kategóriába tartozik-e. A munka becsült bruttó költsége 600-620 ezer forint (egy darab felületi javítás = 0,81 m2).

Mint az közlekedés közben tapasztalható, a kátyúk (és a repedések) többsége az utak szélén keletkezik. Ennek egyik oka a nem megfelelő padka, azaz a csapadékvíz elvezetés hiánya. Önkormányzatunk megvizsgálta a padkázás lehetőségeit. A Magyar Közút Nonprofit Zrt. bruttó 2540,- forintért vállalná a padkázást négyzetméterenként (a padka gyakran szélesebb, mint egy méter), ami csak a 600 méter hosszú Székesi útra (csak belterületi szakasz) vetítve körülbelül 2,5-3 millió forint lenne, ami nem tartalmaz 0/20-as méretű zúzottkövet vagy mart aszfaltot a padka stabilizálásához.

Amennyiben helyi vállalkozó és a Városüzemeltetési Kft. (teherautó és közmunkások bevonásával) együttműködésében végeznénk el a munkát, akkor a munka megközelítőleg fele akkor költséggel elvégezhető úgy, hogy abban már benne van árokásás (vagy újraprofilozás) illetve a stabilizált, tömörített padka költsége is - mart aszfaltból, vagy 0/20-as Baumit ipari mészkőből igény és lehetőség szerint. A padkarendezés az útfenntartási költségek közép illetve hosszú távú csökkenése mellett egységes, szebb utcaképet is eredményez.

A további oldalakon lévő képek a kátyúk csak egy részét tartalmazzák. Jól megfigyelhető rajtuk a sok helyen szinte teljesen repedezett felület.

*Kérem a Tisztelt Bizottság jóváhagyását a kátyúzási munkák megrendelésére!*

**Határozati javaslat:**

Ócsa Város Önkormányzat Képviselő-testülete

1.) felkéri a Polgármestert, hogy a település belterületén lévő burkolt utakban keletkezett úthibák téli időszakot megelőző karbantartását ENVIROAD-EU Kft-től rendelje meg.

2.) az 1.) pontban körülírt feladat elvégzésére 620.000,- Ft-ot biztosít Ócsa Város Önkormányzat 2012. évi költségvetésében tervezett céltartalék terhére.

Határidő: 1-2. pont: azonnal és folyamatos

Felelős: 1-2. pont: Bukodi Károly polgármester

Ócsa, 2012. október 15.

Tisztelettel:

Szőlősi Zsolt

Műszaki ügyintéző

Az előterjesztést a Gazdasági Bizottság 2012. október 24-én tartott ülésén tárgyalta.

A határozati javaslat elfogadásához egyszerű többség szükséges.

